Rebels en Reds speel gelykop – ná ekstra tyd | Netwerk24
10 Julie 2020 13:56
Dié spanne moes tevrede wees om met 18-18 elk gelykop te speel nadat die Rebels teen rustyd met 6-0 voorgeloop het.
Harry Wilson, die Reds se puik jong agtsteman, veg vir die bal in sy span se wedstryd teen die Rebels. Foto: Getty Images
Volgens die Australiese reeks se reëls word daar voorsiening gemaak vir twee helftes van vyf minute elk indien 'n wedstryd gelykop eindig. Die span wat dan eerste punte aanteken is die wenner.
Die Rebels was tot kort voor die einde van gewone speeltyd met 18-11 voor nadat hul senter Billy Meakes 'n onderskepdrie gedruk het.
James O' Connor, die Reds se losskakel, wie se aangee deur Meakes onderskep is, het egter ander planne gehad.
Hy het reg voor die einde van gewone speeltyd 'n aanval geloods en die Reds se plaasvervanger-haker, Efi Ma'afu, het 'n drie gaan druk.
O' Connor, wat skitterend op dreef was, het met die doelskop geslaag om die telling gelykop te maak. Bryce Hegarty, die Reds se heelagter, kon nie in bykomende speeltyd met 'n lang strafskop slaag om sy span te laat wen nie.
Matt To'omua, die Rebels se losskakel, staal hom vir 'n duikslag van Pone Fa'amuasili. Foto: Getty Images
Die Rebels-linkervleuel, Marika Koroibete, het vir 'n paar skitterende stukkies spel op die aanval sowel as die verdediging gesorg voordat hy die veld met 'n kopbesering verlaat het.
Hy is in die tweede helfte beseer toe die Reds-senter Hunter Paisamo hom met 'n hoogvat platgetrek het. Koroibete se kop het die grond hard getref.
Paisamo is vir sy hoogvat met 'n geelkaart gestraf. Sy sentermaat, Hamish Stewart, moes in die eerste helfte ook tien minute uitsit nadat hy vir siniese spel gestraf is.
Die wedstryd het in reënweer afgeskop en die nat bal het veral in die lynstane vir 'n groot gesukkel gesorg.
Puntemakers: Rebels 18 (6): Drieë: Reece Hodge, Billy Meakes. Doelskop: Matt To'omua (1). Strafdoele: To'omua (2). Reds 18 (0): Drieë: Filipo Daugunu, Efi Ma'afu. Doelskop: James O' Connor (1). Strafdoele: O' Connor (2).